Úradný vestník L 362 , 23/12/1978 S. 0007 - 0009

Fínske špeciálne vydanie: Kapitola 6 Zväzok 2 S. 0017

Grécke špeciálne vydanie: Kapitola 06 Zväzok 2 S. 0052

Švédske špeciálne vydanie: Kapitola 6 Zväzok 2 S. 0017

Španielske špeciálne vydanie: Kapitola 06 Zväzok 2 S. 0055

Portugalské špeciálne vydanie Kapitola 06 Zväzok 2 S. 0055



Smernica Rady č. 78/1027/EHS z 18. decembra 1978 o koordinácii zákonov, iných právnych predpisov a správnych opatrení týkajúcich sa činností veterinárnych lekárov (78/1027/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej články 49, 57, 66 a 235, so zreteľom na návrh Komisie [1], so zreteľom na stanovisko Zhromaždenia [2], so zreteľom na stanovisko Hospodárskeho a sociálneho výboru [3], keďže s cieľom dosiahnuť vzájomné uznávanie diplomov, osvedčení a iných dokladov o formálnej kvalifikácii vo veterinárnej medicíne, stanoveným v smernici Rady č. 78/1026/EHS z 18. decembra 1978 o vzájomnom uznávaní diplomov, osvedčení a iných dokladov o formálnych kvalifikáciách vo veterinárnom lekárstve a o opatreniach uľahčujúcich účinné uplatňovanie práva usadiť sa a slobody poskytovať služby [4], porovnateľná povaha vzdelávania v členských štátoch umožní, aby sa koordinácia v tejto oblasti obmedzila na požiadavku dodržiavať minimálny počet noriem, čo neskôr ponechá členským štátom voľnosť pri organizovaní vzdelávania; keďže koordinácia podmienok na vykonávanie týchto činností, ako sa predpokladá v tejto smernici, nevylučuje neskoršiu koordináciu; keďže koordinácia predpokladaná touto smernicou sa vzťahuje na odbornú prípravu veterinárnych lekárov; keďže pokiaľ ide o odbornú prípravu vo väčšine členských štátov sa v súčasnosti nerozlišuje medzi veterinárnymi lekármi, ktorí vykonávajú svoju činnosť ako zamestnané osoby alebo ako samostatne zárobkovo činné osoby; keďže z tohto dôvodu a v snahe podporiť v čo najväčšej miere voľný pohyb odborníkov v rámci spoločenstva, javí sa ako nevyhnutné rozšíriť použitie tejto smernice na zamestnaných veterinárnych lekárov, PRIJALA TÚTO SMERNICU: Článok 1 1. Členské štáty vyžadujú od osôb, ktoré chcú začať vykonávať alebo pokračovať vo vykonávaní povolania veterinárneho lekára, aby bol držiteľom diplomu, osvedčenia alebo iného dokladu o formálnej kvalifikácii vo veterinárnej medicíne, uvedených v článku 3 smernice č. 78/1026/EHS, ktorá zaručuje, že v priebehu ukončeného štúdia dotknutá osoba získa: a) primerané vedomosti vo vedných odboroch, na ktorých je založená činnosť veterinárneho lekára; b) primerané vedomosti o stavbe a funkciách zdravých zvierat, o ich chove, rozmnožovaní a hygiene ako celku, ako aj o ich výžive, vrátane technológie výroby a uskladňovania potravy zodpovedajúcej ich potrebám; c) primerané vedomosti o správaní a ochrane zvierat; d) primerané vedomosti o príčinách, povahe, priebehu, dôsledkoch, diagnostikovaní a liečení chorôb u zvierat, či sa posudzujú individuálne alebo v skupinách, vrátane špeciálnych vedomostí o chorobách, ktoré sa môžu preniesť na ľudí; e) primerané vedomosti o preventívnom lekárstve; f) primerané vedomosti o hygiene a technológiách výroby, spracovania a distribúcie potravín pre zvieratá alebo potravín živočíšneho pôvodu určených na konzumáciu ľuďmi; g) primerané vedomosti o zákonoch, iných právnych predpisoch a správnych opatreniach vzťahujúcich sa na vyššie uvedené predmety; h) primerané klinické a iné praktické skúsenosti pod primeraným dohľadom. 2. Veterinárne vzdelanie tohto druhu zahŕňa celkove najmenej päťročné teoretické a praktické denné štúdium poskytované na univerzite, vyššej vzdelávacej inštitúcii, ktorá má uznané rovnocenné postavenie, alebo poskytované pod dohľadom univerzity, a bude zahŕňať najmenej tie predmety, ktoré sú uvedené v prílohe. 3. Kandidát, ktorý chce byť prijatý na toto štúdium, musí mať diplom alebo osvedčenie, ktoré ho oprávňuje na prijatie na univerzity alebo vyššie vzdelávacie inštitúcie, ktoré majú uznané rovnocenné postavenie v členskom štáte, aby poskytovali príslušné vzdelanie. 4. Táto smernica nebráni členským štátom umožniť podľa svojich vlastných pravidiel na svojom štátnom území držiteľom diplomov, osvedčení alebo iných dokladov o formálnej kvalifikácii, ktoré neboli získané v členskom štáte, aby začali vykonávať alebo pokračovali vo vykonávaní činnosti veterinárneho lekára. Článok 2 Táto smernica platí aj pre štátnych príslušníkov členských štátov, ktorí, v súlade s nariadením Rady (EHS) č. 1612/68 z 15. októbra 1968 o voľnom pohybe pracovníkov v rámci spoločenstva [5], vykonávajú alebo budú vykonávať činnosti uvedené v článku 1 smernice č. 78/1026/EHS ako zamestnané osoby. Článok 3 1. Členské štáty prijmú opatrenia potrebné na dosiahnutie súladu s touto smernicou do dvoch rokov od jej úradného oznámenia a bezodkladne o tom informujú Komisiu. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 4 Táto smernica je adresovaná členským štátom. V Bruseli 18. decembra 1978 Za Radu predseda H.-D. Genscher [1] Ú. v. ES C 92, 20.7.1970, s. 18. [2] Ú. v. ES C 19, 28.2.1972, s. 10. [3] Ú. v. ES C 60, 14.6.1971, s. 3. [4] Ú. v. ES L 257, 23.12.1978, s.1. [5] Ú. v. ES L 257, 19.10.1968, s. 2. -------------------------------------------------- PRÍLOHA ŠTUDIJNÝ PROGRAM PRE VETERINÁRNYCH LEKÁROV Program štúdia vedúceho ku diplomu, osvedčeniu alebo inému dokladu o formálnej kvalifikácii vo veterinárnej medicíne zahŕňa najmenej nižšie vymenované predmety. Výučba jedného alebo viacerých týchto predmetov môže byť poskytnutá ako súčasť alebo v rámci iných predmetov. A. Základné predmety - fyzika - chémia - biológia zvierat - biológia rastlín - biomatematika B. Špeciálne predmety Skupina 1: Základné vedy - anatómia (vrátane histológie a embryológie) - fyziológia - biochémia - genetika - farmakológia - farmácia - toxikológia - mikrobiológia - imunológia - epidemiológia - profesionálna etika Skupina 2: Klinické vedy - pôrodníctvo - patológia (vrátane patologickej anatómie) - parazitológia - klinická medicína a chirurgia (vrátane anesteziológie) - klinické prednášky o rôznych domácich zvieratách, hydine a iných druhoch zvierat - preventívne lekárstvo - rádiológia - rozmnožovanie a poruchy reprodukcie - štátne veterinárne lekárstvo a zdravotníctvo - veterinárne právne predpisy a súdne lekárstvo - liečba - úvod do štúdia odboru. Skupina 3: Živočíšna výroba - živočíšna výroba - výživa zvierat - agronómia - ekonomika vidieka - chov zvierat - veterinárna hygiena - etológia/správanie zvierat a ich ochrana Skupina 4: Hygiena potravín - inšpekcia a kontrola živočíšnych potravín alebo potravín živočíšneho pôvodu - hygiena a technológia potravín - prax (vrátane praxe pri porážke zvierat a spracovávaní potravín). Praktická výučba sa môže uskutočňovať formou obdobia vyučovania za podmienky, že toto obdobie je denné a pod priamou kontrolou príslušného úradu a nepresahuje šesť mesiacov v rámci súvislého päťročného obdobia štúdia. Rozdelenie teoretickej a praktickej výučby do rôznych skupín bude vyvážené a koordinované takým spôsobom, aby bolo možné dosiahnuť vedomosti a skúsenosti vymenované v článku 1 ods. 1 tejto smernice spôsobom, ktorý primerané umožní veterinárnym lekárom vykonávať všetky ich rozmanité činnosti. --------------------------------------------------